b'\n_START_ARTICLE_\nKlobukki\n_START_PARAGRAPH_\nKlobukki on p\xc3\xa4\xc3\xa4hine, joka muodostuu kamilavkasta eli tasalakkisesta p\xc3\xa4\xc3\xa4hineest\xc3\xa4 ja siihen kiinni ommellusta hunnusta. Klobukkia k\xc3\xa4ytt\xc3\xa4v\xc3\xa4t ortodoksiset piispat ja munkit._NEWLINE_Itsen\xc3\xa4isen (autonomisen tai autokefalisen) kirkkokunnan p\xc3\xa4\xc3\xa4mies, kuten esimerkiksi Suomen ortodoksisen kirkkokunnan arkkipiispa Leo, k\xc3\xa4ytt\xc3\xa4\xc3\xa4 klobukissaan valkoista huntua. T\xc3\xa4ll\xc3\xb6in p\xc3\xa4\xc3\xa4hineeseen kuuluu my\xc3\xb6s etuosassa kannettava briljanttiristi._NEWLINE_Aivan alun perin, viel\xc3\xa4 vuonna 1898, valkoinen klobukki briljanttiristein oli piispan ansiomerkki: sellaisen sai Suomen hiippakunnan ensimm\xc3\xa4inen arkkipiispa Antoni silloin, kun h\xc3\xa4net ylennettiin ja h\xc3\xa4n l\xc3\xa4hti Suomesta. Suomen itsen\xc3\xa4isyyden aikana ansiomerkist\xc3\xa4 tuli itsen\xc3\xa4isen kirkon p\xc3\xa4\xc3\xa4miehen tunnus, kun is\xc3\xa4 arkkipiispa Herman sai sellaisen heti arkkipiispakautensa aluksi._NEWLINE_Ven\xc3\xa4j\xc3\xa4ll\xc3\xa4 valkea klobukki briljanttiristein on edelleen ansiomerkki. Moskovan patriarkan valkea klobukki on hieman erimallinen kuin muut: sen p\xc3\xa4\xc3\xa4hineosa on kyp\xc3\xa4r\xc3\xa4n mallinen ja valkoiseen huntuun liittyy otsassa ja molemmin puolin olkap\xc3\xa4ille ulottuvissa kaistoissa olevat ikonit. Ikonit vaihtelevat kunkin patriarkan mukana, esimerkiksi nykyisell\xc3\xa4 patriarkalla on ikoneinaan kerubeja.'